ΓΡΑΠΤΗ ΕΡΩΤΗΣΗ E-1301/98

υποβολή: Corrado Augias (PSE) προς την Επιτροπή

(29 Απριλίου 1998)

Θέμα: Εφαρμογή του άρθρου 93 της Συνθήκης

Θεωρεί η Επιτροπή ότι οι εξουσίες που προβλέπονται από το άρθρο 93 της Συνθήκης ΕΚ σχετικά με την επαλήθευση του συμβιβάσιμου των εθνικών επιδοτήσεων με το καθεστώς της κοινής αγοράς περιορίζονται στην εξέταση των εθνικών ρυθμίσεων που διέπουν τις ενισχύσεις;

Ή μήπως θεωρεί ότι οι εξουσίες αυτές επεκτείνονται και στην αξιολόγηση των αποτελεσμάτων που προκύπτουν χάρη στις εν λόγω επιδοτήσεις;

Εάν ισχύει η δεύτερη υπόθεση, εξασφαλιζομένου του σεβασμού των εθνικών κανόνων, θεωρεί η Επιτροπή ότι έχει αρμοδιότητα να παρεμβαίνει για να επαναφέρει στο πλαίσιο του κοινοτικού δικαίου και να επανορθώνει τα ενδεχόμενα αποτελέσματα που είναι αντίθετα στο δίκαιο αυτό και τα οποία έχουν ενδεχομένως προκληθεί από αυτές τις επιδοτήσεις;

Απάντηση του κ. Van Miert εξ ονόματος της Επιτροπής

(16 Ιουνίου 1998)

Το άρθρο 93 της συνθήκης ΕΚ υποχρεώνει την Επιτροπή να ελέγχει την πολιτική κρατικών ενισχύσεων και τις πρακτικές των κρατών μελών. Η Επιτροπή πρέπει να εγκρίνει προηγουμένως τα μέτρα ενίσχυσης των κρατών μελών. Το καθήκον αυτό, από την ίδια τη φύση του, δεν μπορεί να περιοριστεί στην εξέταση εθνικών κανόνων που διέπουν τις κρατικές ενισχύσεις. Η Επιτροπή θα πρέπει να εξετάζει οποιαδήποτε μορφή άμεσης ή έμμεσης ενίσχυσης για επιχειρήσεις από κρατικούς πόρους, ανεξάρτητα από το αν υπόκεινται σε εθνικούς κανονισμούς ή όχι. Επιπλέον, η Επιτροπή θα πρέπει να είναι βέβαιη ότι οποιοδήποτε καθεστώς εγκεκριμένης κρατικής ενίσχυσης εφαρμόζεται σωστά.

Συνεπώς, και όπως προτείνει το Αξιότιμο Μέλος του Κοινοβουλίου, το άρθρο 93 και το άρθρο 92 της συνθήκης ΕΚ απαιτούν από την Επιτροπή να εξετάζει προσεκτικά τις σημερινές πιθανές επιπτώσεις των εν λόγω μέτρων κρατικής ενίσχυσης. Η νομιμότητα των ενισχύσεων, πράγματι, εξαρτάται από τα αποτελέσματά τους στον ανταγωνισμό και το εμπόριο μεταξύ των κρατών μελών και στο αν η ενίσχυση μπορεί να εγκριθεί λόγω της συνεισφοράς της στους στόχους της Κοινότητας.

Το καθήκον της Επιτροπής θα ήταν άνευ αντικειμένου χωρίς αρμοδιότητα παρέμβασης. Το άρθρο 93 της συνθήκης ΕΚ επιτρέπει συνεπώς στην Επιτροπή να εγκρίνει μέτρα ενίσχυσης που είναι συμβιβάσιμα με τη συνθήκη ΕΚ ή να θέσει προϋποθέσεις για την έγκρισή της, έτσι ώστε να καταστεί συμβιβάσιμη. Στις περιπτώσεις αυτές η Επιτροπή διατηρεί το δικαίωμα ελέγχου των συστημάτων ενίσχυσης καθώς και να προτείνει αλλαγές στο μέλλον εάν το σύστημα δεν φαίνεται πλέον συμβιβάσιμο με τη συνθήκη ΕΚ. Η Επιτροπή θα μπορούσε επίσης να κηρύξει ένα σύστημα ενισχύσεων ως μη συμβιβάσιμο με την κοινή αγορά.

Η Επιτροπή μπορεί να απαγορεύσει την καταβολή μιας κοινοποιηθείσας ενίσχυσης που θα παραβίαζε τη συνθήκη ΕΚ. Μπορεί επίσης να ζητήσει από το κράτος μέλος - ώστε να αποκατασταθεί ο ανταγωνισμός - να ανακτήσει εγκεκριμένες ενισχύσεις που χρησιμοποιήθηκαν κακώς ή εγκρίθηκαν βάσει λανθασμένων πληροφοριών. Η Επιτροπή, τέλος, μπορεί να ζητήσει την ανάκτηση επιδοτήσεων που καταβλήθηκαν χωρίς την προηγούμενη έγκριση της Επιτροπής και που παράγουν, ή μπορεί να παράγουν, αποτελέσματα ασυμβίβαστα με την κοινή αγορά.

Για μεγαλύτερη διαφάνεια και αποτελεσματικότητα των διαδικασιών αυτών, η Επιτροπή πρότεινε φέτος έναν κανονισμό για τη διαδικασία εφαρμογής του άρθρου 93 της συνθήκης ΕΚ(1).

(1) ΕΕ C 116 της 16.4.1998.